Nyelai Tang Amat
AMAT NYELAI… Batu dalam kayu ti baka tu jarang ditemu lalu tau nyadi pengaruh nitihka padah orang dalam mimpi. Tusun Ke-8    ANTU INUNG ENGGAI NGAGA PENGAWA JAI SITI agi utai ti nyelai sereta manah pasal antu Inung tu iya nya sida enggai dipejal ngereja pengawa ti jai baka ngenchuri. Sekali enda nemu diri tudah Lawang diumbuk seiku lelaki orang Ketibas ti benama Dilang ti bebini di Bintulu. Sebedau ke Bintulu lama iya diau ba rumah Lawang. Udah nya baru iya bebini jadi enggau Menit. Kering sereta besai gamal lelaki nya. Suah Dilang nguji ngumbuk Lawang minta diri nguna pengaruh nya. Lawang endang nadai kala ninga cherita ari aki ini iya pasal pengawa ke tau dikereja Antu Inung nya kelimpah ari nyadi penchelap rumah. Ba sapa Dilang bulih penemu nya? Lawang pan enda nemu. Irau mimit ati iya. Suah iya berunding dalam ati diri. Amat tau dikena ngulihka utai kini Antu Inung tu?  “Lama ga aku udah diau ba Batang Pasai tu suba, Unggal. Aku bebini mega angkat ari bilik dek. Lama dek udah ngelala aku. Bisi aku kala nipu tauka jai enggau dek? Bisi kala aku bulaka dek?”  ku Dilang bebendar  mentur ati Lawang awakka lemi lalu ulih nitihka peminta iya. Lebih seminggu Dilang udah ngumbuk Lawang deka mai pengaruh iya nya ke Bintulu. “Peneka deka mih, Unggal. Tang anang ngena iya ngereja utai jai. Ku sida aki ti dikeingatka aku, empai kala sida nguna pengaruh tu dikena ngulihka utai. Tang ni ku nuan mih. Enti iya deka dikena enggau chara ti manah, nadai ga salah pelaba aku,” ku Lawang.       “Anang irau dek, unggal. Iga nuan enda pechayaka aku dih,” ku Dilang ngenyamaika ati kaban iya nya. NGUJI NGENA ANTU INUNG ENCHURI DUIT Taja Lawang agi irau, iya enda ulih nagang peneka Dilang agi. Deka tak nyemetak ngumbai diri enda ngasuh maluka tudah Dilang ga. Sebedau nya ukai mimit ga tulung tudah Dilang ngagai Lawang. Suah bendar Dilang nulung iya musin nebang umai. Suah mega iya nulug Lawang ngetau sereta ngangkut padi. Kelimpah ari nya Dilang endang bakih Lawang. Manah bendar seduai iya begulai  betulung-tulung pangan diri maya bisi penusah. Nya mih kebuah Lawang nadai belampung ati nitihka jaku Dilang. Hari siti enda tau enda mih tudah Lawang nitihka jaku Dilang. Lawang mai Angkie, apai Benya. Engka Dilang nya legi deka ngakal aku, awakka Angkie bisi mai berita, ku ati Lawang bejaku kediri. Datai ba Kampung Jepak, Bintulu, nya baru Dilang madahka Lawang tuju iya ke bendar. Tuju asal iya ke ngasuh Lawang mai pengaruh nya tadi udah dikerandauka iya enggau Angkie. “Lebu amat dek bisi pengaruh mayuh guna bansa tu, enti enda diguna kena ngulihka reta tengkira,” ku Dilang mantaika juluk ati iya. “Nama utai ku dek tu?” ku Lawang bengap-bengap merening mua Dilang. Iya nguji deka nyangka-nyangka reti jaku Dilang nya. “Kitai nguna pengaruh nuan nya baka orang nguna antu buau. Tentu sida tu manah agi dikena kitai. Udah tu lagi baru kitai nyadi orang kaya mayuh duit,” pia ku Dilang bejaku baru ngumbuk Lawang. “Uuhh…, enggai sida tu kena ngereja pengawa jai baka nya, unggal!” Sida tu ukai antu buau. Antu buau pan enggai enti iya udah dikena munuh orang. Enti iya empai dikena munuh orang baru iya ulih. Enda kala sida apai tauka aki  Miggi madah guna iya baka tu. Sida tu pengaruh manah. Maya nyadi antu pan sida nyadi antu manah. Ukai kena ngenchuri tauka dikena munuh orang,” ku Lawang seraya merening mua Dilang. “Enda patut iya enggai, unggal. Uji ngapa mih. Lagi mih aku besampi ke kitai,” ku Dilang sambil ngelilik buta ti endur Lawang nyimpan pengaruh (Antu Inung) nya. Tudah Lawang enda bejaku agi. Iya merening mua Angkie baka ke minta tulung bejaku. Tang Angkie pan enda bejaku mantah penemu Dilang. Pengaruh ti di dalam buta nya tadi pan dibantaika Lawang lalu diengkah ba tikai. Dibuka iya bungkus pengaruh nya tadi. Lekik-lekik tudah Dilang ketawa meda gamal ingkat enggau tekura ti agi ditanchang ba rekung. Pugu Guna enggau pengaruh ke bukai nya mega diperatika iya. Sida ke bukai baka batu pentik babi, kayu belimbing, tanduk rusa enggau tanduk chemaru enda ditegu iya. Semina ingkat enggau tekura nya ti narit ati iya amat-amat. Seduai tu sigi ulih diasuh nyadi antu buau enchuri duit, ku pikir iya sambil rinyik-rinyik ketawa baru. “Anang, unggal! Anang ketawaka iya. Ku apai aku menya, enggai amat sida tu diketawaka. Kumbai iya deka ngemelika iya,” ku Lawang. Tang Dilang enda ibuhka padah Lawang. Iya majak rinyik-rinyik gaga meda penyelai gamal dua iku jelu nya. Gamal iya mesai kuan anak mit. Enda chamang-chamang iya mantaika rengka piring ti dibai iya ari rumah tadi. Endang udah sedia bendar iya nguna pengaruh nya. Udah tembu miring dia dih Dilang lalu besampi miau piring enggau pengaruh nya tadi ngena siku manuk lanjau. “Nyah…, tu mih bekal kita sebuat. Nadai kala kami meri kita piring ading baka tu. Sekali tu besai mih pengawa kita. Anang bula, anang ampa, anang rumbau anang sabau kita Antu Inung ti tau ajih, sidi jari bisa jaku. Ambi ambis, ambi lengis ulih kita duit ringgit dalam bank ba pasar Bintulu dia. Bai kitu malam tu. Oh  ha…,” nya kesap-kesap ngapa mata tudah Lawang meda ulah Dilang. Ati iya sigi enda pechaya pengaruh aki puyang iya Merajaya nya sanggup ngereja pengawa ngenchuri baka nya. Angkie tunchum mimit meda mua Dilang. Udah miring Dilang munuh manuk nya. Angkie angkat lalu ngidup api dikena iya nunu manuk. Sida tiga pan nyumai. Udah mansau asi enggau lauk sida tiga pan makai sambil berandau mimit. “Anang madahka orang bukai pasal pengawa kitai tu. Datai di menua kitai empu ila baka selama mih kitai. Enti bala bini anak kita nanya pasal duit ke ulih kitai tu ila, padahka kitai bejual ikan enggau undang. Nya alai enti kitai bulih duit malam tu anang beguai kitai pulai. Kira ngambi sebulan nya baru kitai mulaika diri. Mayuh endur merindang ati ba menua tu. Anang tusah seduai. Aku mayuh bakih enggau kaban belayan ba menua tu nguluka kitai bejalai. Pemilih kitai nama utai ke deka ati. Ha…ha….ha…!” ku Dilang ngepunka randau sida tiga Nyau deka tepambur asi ari nyawa Dilang bai iya ketawa, puas ati. Angkie ngelinsum aja merening bakih iya nya. Lawang enda memunyi. Majak iya nyuap asi lalu kunyap-kunyap. Sekejap-sekejap bisi ga iya nyeling belalai mua Dilang. Iya agi enda tentu nyamai ati. Iya agi irau ngenang pesan niang aki iya pasal pengaruh ke diibun iya nya. “Batu Pugu Guna enggau guna bukai tu tau dibasu ba pinggai lalu unsut ba tubuh bala anak dek, Ajie, enti menua bisi charut, bisi munsuh. Pia mega bala anak telesak Merajaya ti bukai. Enti sida deka nguna pengaruh tu dikena nyaga tubuh diri enggau rumah anang enggai nyali. Asuh sida mega berunsut ngena ai pengaruh tu. Tang anang sekali-kali nguna pengaruh tu kena ngereja pengawa ti jai. Anang mai iya merinsa orang baka antu buau,” ku Miggi bejaku enggau anak iya Ajie. ANTU INUNG RINGGAT Agi mansa pending iya jaku aki iya Miggi nya kelia. Makin majak ati iya irau tang iya enda berani nyebut ngagai Dilang. Enggaika pangan iya nya nyau ringat lalu rari nabanka semua pengaruh iya nya. Engka Dilang bisi mimpi diasuh antu nguna sida tu, ku ati Lawang berunding dalam ati. Enti enda pia nadai kebuah ga iya berani-rani ngelanggar padah aki iya Miggi. Sebedau nurun udah ga iya nusuika Dilang pasal pesan aki iya nya tang baka ke enda masuk pending Dilang.      Udah tembu makai sida tiga sama-sama ngetatka kenyang sambil duduk betunga mua. Udah tembu ngurut insap ruku apung, Dilang ngambi chapan ari teluk dinding lalu diengkah iya ba tengah bilik enda jauh endur sida tiga ke duduk. Guni ti endur ngengkah pengaruh nya tadi diimbaika iya ba tisi chapan nya. “Nya mih anang bula anang ampa, anang rumbau anang sabau…,” ku Dilang besampi baru. Arap bendar ati iya. Lawang enggau Angkie sama beperening pangan diri enda memunyi. Seduai ngemata aja pengawa Dilang. “Enti iya amat ulih ngasuh Antu Inung nya ngambi duit ba bank, manah mih nya bakih. Enda lebu mih nuan ngembuan pengaruh nya ngelama tu. Bisi ga asil kitai tiga bejalai ngenyauh nya kitu,” ku Angkie nelai Lawang. “Enda nemu mih, akih. Ati aku nyau semampai irau. Kada enda ringat sida iya dipejal Dilang nya lagi?” ku Lawang nyaut. Udah beratika pengawa ti dikereja Dilang Lawang enggau Angkie sama-sama ngalika diri.  Enda berasai mata seduai lelap lalu tinduk. Kira ke sejam udah nya asai ke bemimpi Lawang ensepi tubuh iya asai ke terangkat lalu terempas ba tikai baru. Taja pia nadai ga berasai pedis belakang iya ke terempas ba tikai nya. Udah nya dinga iya sebana ga Angkie ngumbai diri dijuka orang ba pala. Dilang nyau manjung ensepi tubuh diri empu asai ke bisi orang ngeju lalu tepangka ba dinding. Laban ke sigi empai tinduk Dilang nemu nya ukai mimpi iya. Berumban iya ngerak Lawang enggau Angkie. (Cherita tu ditusi Niang  Lembambang Lawang Anak Ajie ba Rh. Gereman taun 2003) Nitihka pansik teori Infraed (IR) Light for Ghost Hunting, Sains Fizik (Theoretical Physicist – Albert Einstein & Sains Spiritual), ujan nyala endang tanda Antu Bunsu Petara tauka Antu amat-amat bisi datai; laban sida nya roh @ tauka disebut Eletromagnetic Energy – Negative Energy, semina ulih diau ba utai ti chelap, enda angat tauka mambam. Engergi Negatif @ Antu, roh jai enda ulih diau ba endur ti angat. Kelimpaha ari nya, sida tu mega rindu diau ba endur ti petang sereta sunyi. Nya mega kebuah, Antu endang selalu ngayanka diri maya malam hari laban maya nya dunya chelap.                             (Betampung ba Tusun Ke-8  minggu nyin ila) Sekeda ari artikel dalam gempung cherita Nyelai Tang Amat (NTA) ke deka dichelak tu, udah kala dichelak nyadi bup ti benama Batu Kudi Nyabak enggau Pengabang Ari Panggau Libau; lalu deka  befokus ba senentang pengidup pendiau bansa Dayak di Kalimantan enggau Iban Sarawak tauka bansa Dayak ti bukai di Sarawak. Pechaya tauka enda, bepanggai ba pemacha empu. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115. Kelimpah ari nya, enti bala pemacha bisi tetemuka cherita tauka utai ti nyelai (misteri) di menua kita, pasal Antu tauka Bunsu Petara tauka pasal Tuhan God Almighty, tau mega call aku, puji Tuhan, enti “diizinNya” aku deka datai ba endur kita nya.     
See author's posts
